שמאי גולן

שמאי גולן (5 באפריל 1933 - 10 בדצמבר 2017) היה סופר ועורך ישראלי.

ספריו של גולן עסקו בעיקר בשואה, בניסיונות ניצולי השואה להיאחז בארץ ובחייהם של בני הדור השני לשואה, שנולדו בארץ ישראל.

ביוגרפיה
נולד בפולטוסק שבפולין בשנת 1933. במהלך מלחמת העולם השנייה נכבשה ארצו על ידי הנאצים, ולאחר מכן על ידי הסובייטים, וגולן חי תחת שני שלטונות הכיבוש הללו. עלה ארצה ב-1947, במסגרת עליית הנוער. התחנך בקיבוץ רמת הכובש ושימש כקצין בצה"ל. בעל תואר ראשון מהאוניברסיטה העברית בספרות ובהיסטוריה.

בשנות השישים שימש גולן מורה לספרות ולעברית בגימנסיה העברית בירושלים ובבית הספר האזורי הר יהודה. היה בין מייסדיו של בית הסופר בירושלים, ושימש כמנהלו הראשון במשך שבע שנים. בבית הסופר ארגן גולן סדנאות כתיבה יוצרת והקים ספרייה שעיסוקה ב"ירושלים בספרות היפה", כדבריו. ארגן את כינוס ארגון הסופרים הבינלאומי בירושלים ב-1974, בו השתתפו כמה מגדולי הסופרים בעולם בעת ההיא - סול בלו, אז'ן יונסקו והיינריך בל. שימש ארבע פעמים יושב ראש אגודת הסופרים העברים בישראל.

גולן יצא לשליחויות חינוכיות במקסיקו ובארגנטינה, בה שימש ראש נציגות המחלקה לחינוך ולתרבות הגולה. שירת כיועץ בשגרירות ישראל במקסיקו. בתקופתו באמריקה הדרומית פעל למען עליית יהודי ברית המועצות. לאחר חידוש היחסים הדיפלומטיים בין ישראל לרוסיה מונה גולן לנספח התרבות הראשון של שגרירות ישראל במוסקבה.

שמאי גולן כיהן כחבר בכמה וכמה מועצות ציבוריות. ביניהן מועצת "יד ושם", הנהלת אקו"ם והנהלת פא"ן - ארגון הסופרים הבינלאומי.

ספר סיפוריו הראשון של גולן, "באשמורת אחרונה" פורסם בשנת 1963. במהלך חייו, פרסם גולן ארבעה קובצי סיפורים וארבעה רומנים, ערך ספרים ופרסם מאות מאמרים. הנושא העיקרי של יצירתו הוא השואה ודמויות יהודיות במהלכה ולאחריה. יצירתו, ובכלל זה מאמריו, תורגמה לשפות רבות. יצירותיו עובדו לסרטים, לתסכיתי רדיו, ואף למחזה שהוצג בברית המועצות.

גולן נפטר בדצמבר 2017, והותיר אחריו אישה (ד"ר ארנה גולן, חוקרת ספרות) וארבעה ילדים.

יצירתו

רומנים 
 ואם אתה מוכרח לאהוב
 מותו של אורי פלד
 אשמים
 באשמורת אחרונה

סיפורים 
בריחות למרחקים קצרים
 חופה
 המארב (איירה: חנה לרנר)
 ברושים בשלכת

מאמרים וראיונות 
 מסעותיי עם ספרים

עריכה 
 השואה – פרקי עדות וספרות
 אנשים בתל אביב זוכרים, יחד עם אהוד בן עזר (2008)
 טניה ופליכס גולדשטיין - רופאים ישראלים שלא חדלו להיות ניצולי שואה
 סיפורים אישיים על תל אביב: מבחר סיפורי חיים של גמלאים, הוצאת עמותת כוח לגמלאים תל אביב־יפו, 2012 (יחד עם אהוד בן עזר)

ביבליוגרפיה, ראיונות ומאמרים על המחבר 
 ואם אתה מוכרח ליצור

פרסים 
 פרס ברש לביכורי יצירה
 פרס אקו"ם על יצירה בעילום שם
 פרס רמת-גן לספרות
 פרס עגנון, ירושלים
 פרס ראובן ולנרוד
 מענקי קרן יהושע רבינוביץ לאמנויות תל אביב
 פרס כענא – מקסיקו
 פרס ראש הממשלה ע"ש לוי אשכול
 חתן האור - תואר שניתן על ידי המועצה הציונית בישראל, 2007
 אות יקיר הסופרים העבריים - אגודת הסופרים 2010
 אות הוקרה מטעם דירקטוריון אקו"ם על פועלו ותרומתו רבת השנים באקו"ם - ינואר 2011

קישורים חיצוניים

 
 
 
 
 
 
 
 גיטה אבינור, "חיימק ואיש המדים החומים" (על "באשמורת אחרונה"), השקף אחורה בעצב: מאמרים בביקורת הספרות העברית, 1974
 
 גלית עדות, הסופר ניצול השואה שמאי גולן: "יהודים לא מקפחים יהודים", באתר סופהשבוע, 28 באפריל 2014
 פרופ' הלל ברזל על שמאי גולן. באתר "יקום תרבות"
 גוויעתו של דוד, פרופ' יוסף דן. באתר "בכיוון הרוח"
 
 הרצל חקק, צלקות ופעמי גאולה באור יקרות  באתר סלונה, 3 בינואר 2018
 יאיר בן-חיים, ריאיון עם שמאי גולן: "השואה בשבילי הייתה הצלה, הייתי קורבן ונשארתי בחיים" המסדרון, גיליון 6 2017

סופרים כותבי עברית
סופרים ישראלים
זוכי פרס אשר ברש
יקירי תל אביב-יפו לשנת 2014
נשיאי אגודת הסופרים העברים
אישים הקבורים בבית העלמין הדרום
ישראלים ילידי פולין
גולי מחנות המעצר בקפריסין
רמת הכובש: אישים
בוגרי האוניברסיטה העברית בירושלים
ישראלים שנולדו ב-1933
ישראלים שנפטרו ב-2017